કોલકાતાઃ ઓસ્ટ્રેલિયાની ટીમને ભારત પ્રવાસની પહેલી જ વન ડે મેચમાં પરાજયનો સ્વાદ ચાખવો પડ્યો. પાંચ વન ડે મેચની શ્રેણીની પહેલી જ મેચમાં ટીમ ઇન્ડિયાએ ગત રવિવારે વરસાદગ્રસ્ત મેચમાં કાંગારુંઓને ૨૬ રનથી માત આપી. આ સાથે જ વિદેશી ધરતી પર ઓસ્ટ્રેલિયાએ વધુ એક મેચ ગુમાવી. વિદેશી ધરતી પર ઓસ્ટ્રેલિયન ટીમની છેલ્લી ૧૧ વન ડે મેચની વાત કરીએ તો તેઓ એક પણ મેચ જીતી શક્યા નથી. આ દરમિયાન કાંગારું ટીમને નવ મેચમાં હારનો સામનો કરવો પડ્યો છે અને એક મેચમાં વરસાદના કારણે પરિણામ આવી શક્યું નહોતું.